ซีไอเอ็มบี ไทยเตรียมขายหุ้นเพิ่มทุน 4.8 พันล้าน
ซีไอเอ็มบี ไทย เตรียมขายหุ้นเพิ่มทุน 4.8 พันล้านบาทให้แก่ผู้ถือหุ้นเดิม เสริมแกร่งเงินกองทุน รองรับการขยายสินเชื่อก้าวกระโดด
17 ก.ค. 2555

ซีไอเอ็มบี ไทย เตรียมขายหุ้นเพิ่มทุน 4.8 พันล้านบาทให้แก่ผู้ถือหุ้นเดิม เสริมแกร่งเงินกองทุน รองรับการขยายสินเชื่อก้าวกระโดด 
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคาร ซีไอเอ็มบี ไทย กล่าวว่า ตามที่ประชุมใหญ่สามัญผู้ถือหุ้นครั้งที่ 18 ของธนาคาร เมื่อวันที่ 12 เม.ย. 2555  ได้มีมติอนุมัติให้เพิ่มทุนจดทะเบียนของธนาคารจำนวน 2,447,390,213 บาท จากทุนจดทะเบียนเดิม จำนวน 8,157,967,378 บาท เป็นทุนจดทะเบียนจำนวน 10,605,357,591 บาท โดยการออกหุ้นสามัญเพิ่มทุน จำนวน 4,894,780,426 หุ้น มูลค่าหุ้นที่ตราไว้ 0.50 บาท ต่อหุ้น ให้แก่ผู้ถือหุ้นเดิมของธนาคารตามสัดส่วนการถือหุ้น ในอัตรา 3 หุ้นใหม่ ต่อ 10 หุ้นเดิมของหุ้นธนาคาร เสนอขายในราคา 1 บาทต่อหุ้นนั้น ธนาคารได้กำหนดระยะเวลารับจองซื้อหุ้นและรับชำระเงินค่าหุ้นสามัญเพิ่มทุน ตั้งแต่วันที่ 23-27 ก.ค. 2555 
ทั้งนี้ธนาคารจะจัดส่งหนังสือแจ้งสิทธิการจองซื้อหุ้นสามัญเพิ่มทุนของธนาคารให้แก่ผู้ถือหุ้นในวันจันทร์ที่ 16 ก.ค. 2555 ตามรายชื่อผู้ถือหุ้นที่ปรากฏในสมุดทะเบียนผู้ถือหุ้น ณ วันจันทร์ที่ 9 ก.ค. 2555 กรณีถ้ามีหุ้นเพิ่มทุนเสนอขายที่เหลือจากการเสนอขายตามสิทธิ ธนาคารจะนำหุ้นที่เหลือไปจัดสรรให้แก่ผู้ถือหุ้นทุกรายที่จองซื้อเกินสิทธิตามสัดส่วนการถือหุ้นจนกว่าหุ้นดังกล่าวจะหมด 
นายสุภัค กล่าวว่า การเพิ่มทุนครั้งนี้ มีวัตถุประสงค์เพื่อเพิ่มความแข็งแกร่งด้านเงินกองทุน ซึ่งจะทำให้ธนาคารสามารถขยายสินเชื่อเพิ่มขึ้นได้อีก 3-4 หมื่นล้านบาท สอดคล้องกับความต้องการสินเชื่อในตลาดที่มีปริมาณสูงขึ้นตามการเจริญเติบโตทางเศรษฐกิจ 
โดยธนาคารยังคงเป้าหมายการเติบโตของสินเชื่อในปีนี้ไว้ที่ 20-30% เพราะเล็งเห็นความต้องการสินเชื่อที่มีเข้ามาอย่างต่อเนื่อง โดยเฉพาะลูกค้ารายย่อย และลูกค้าผู้ประกอบการขนาดกลางและขนาดย่อม (เอสเอ็มอี) ดังนั้น การเพิ่มทุนอีก 4,894 ล้านบาทรอบนี้ จึงเป็นไปตามข้อกำหนดของทางการที่ต้องการควบคุมขนาดของเงินกองทุนให้สอดคล้องกับปริมาณการขยายสินเชื่อที่จะเติบโตขึ้น